11เดือนกองทุนรวมโตจ่อ2ล้านล.
อุตสาหกรรมกองทุนรวมโตใกล้แตะ 2 ล้านล้านบาท ชี้ 11 เดือนแรกโต 6.94% กองทุนลงทุนนอก(FIF) หดแสนล้านบาท
1 ธ.ค. 2553

อุตสาหกรรมกองทุนรวมโตใกล้แตะ 2 ล้านล้านบาท ชี้ 11 เดือนแรกโต 6.94% กองทุนลงทุนนอก(FIF) หดแสนล้านบาท
รายงานข่าวจากสมาคมบริษัทจัดการ เปิดเผยว่า ช่วง 11 เดือนแรกปี 2553 กองทุนรวมทั้งระบบมีมูลค่าสินทรัพย์สุทธิ ณ  26 พ.ย.2553 อยู่ที่ 1,973,711 ล้านบาท เพิ่มขึ้น128,355 ล้านบาท หรือ 6.94% จากสิ้นปี 2552 อยู่ที่ 1,845,656  ล้านบาท
กองทุนรวมตราสารทุนมีมูลค่าสินทรัพย์สุทธิ 403,442 ล้านบาท เพิ่มขึ้น 57,415 ล้านบาท หรือ 16.59% กองทุนรวมตราสารหนี้มีมูลค่าสินทรัพย์สุทธิ 1,232,308 ล้านบาท เพิ่มขึ้น 58,579 ล้านบาท หรือ 4.99% กองทุนรวมอสังหาริมทรัพย์มูลค่าสินทรัพย์สุทธิ 84,582 ล้านบาทเพิ่มขึ้น 7,905 ล้านบาท หรือ 13.84% โดยออก 2 กองทุนใหม่
ขณะที่กองทุนรวมเพื่อการเลี้ยงชีพ (RMF) มูลค่าสินทรัพย์สุทธิ 70,125 ล้านบาท เพิ่มขึ้น 11,574 ล้านบาท หรือ 19.77% กองทุนรวมหุ้นระยะยาว (LTF) มีมูลค่าสินทรัพย์สุทธิ 110,375 ล้านบาท เพิ่มขึ้น 24,878 ล้านบาท หรือ 29.10% 
กองทุนรวมเพื่อไปลงทุนต่างประเทศ (FIF) มีมูลค่าสินทรัพย์สุทธิเหลือ 435,192 ล้านบาท ลดลง 22.09% หรือ 123,431 ล้านบาท เหตุกองทุนพันธบัตรเกาหลีครบอายุ